"Permanente skietstilstand" glo in Oekraïne | Maroela Media
Volgens die voortspruitende berigte in die Westerse media het presidente Wladimir Poetin en Petro Porosjenko tydens 'n telefoongesprek "in breë trekke" ooreengestem oor hoe die krisis beëindig kon word.
Geen onafhanklike bevestiging is egter ontvang dat 'n skietstilstand afgekondig is nie, en dit is ook nie duidelik hoe die rebelle daarop sou reageer nie.
Oekraïne se soldate is die afgelope week teruggedryf na die rebelle, gerugsteun deur Russiese soldate "wat met verlof is" maar 'n derde front in die suide geopen en Oekraïne se soldate effektief in die rug aangeval het.
Verskeie rondes samesprekings tussen Oekraïne, Rusland en verskeie westerse lande is in Minsk, hoofstad van Wit-Rusland gehou, maar sonder duidelike tekens van vordering.
Nadat die rebellemagte die offensief oorgeneem het, het Poetin sy kaarte duideliker begin speel. Hy het aangedring daarop dat 'n nuwe staat in die ooste van Oekraïne tot stand moet kom. Dit is later deur sy woordvoerders versag tot 'n outonome gebied, iets waarvoor Rusland vanuit die staanspoor beywer het.
'n Woordvoerder van Navo, wat aandring om anoniem te bly, het gesê Porosjenko se beste opsie is om nou sy troepe lewend voor die aanslag van die Russiese troepe te onttrek.
Rusland het verdere druk opgelaai deur aan te kondig dat dit groot oefeninge met sy kernarsenaal gaan hou. Poetin het in die jongste tyd toenemend na sy land as kernmoondheid verwys as klaarblyklike aanduiding hoe futiel dit is om in sy land se planne se pad te staan. Poetin het ook daarop aangedring dat die bouwerk aan Rusland se eie ruimtehawe versnel word. Rusland is in dié stadium grootliks van die ruimtefasiliteite in Kazakstan afhanklik om sy tuie gelanseer te kry.